בס"ד

תכניות פרויקט המחקר במסגרת הפוסט-דוקטורט ע"ש מרטין בובר.

העשייה המחקרית שלי תחולק לשלושה אפיקים אינטרדיסציפלינריים: א. הגוף כמבוע - איחוי והבניה של גוף הקורא הפוסטמודרני. ב. יישום גישות הרמנויטיות חלוציות – זיקות והשלכות אפשריות לחינוך היהודי. ג. סמנטיקת העולמות האפשריים והפוטנציאל החינוכי שלה כתאוריית המשמעות של השפה הדתית.[[1]](#footnote-1)

1. אפיסטמולוגיה ואונטולוגיה מבוססות גוף
   1. עניינו של המחקר המתואר כאן היא לסגל את הגוף הממשי של הקורא כמבוע וכאתר אפיסטמולוגי ואונטולוגי בתהליכי הקריאה והפרשנות של הטקסט. על פי הצעה זו הגוף מכונן ידיעה ואמת עבור הסובייקט (המישור האפיסטמולוגי) וכן הגוף מכונן את היותו של הסובייקט כישות מפרשת (המישור האונטולוגי). למיטב ידיעתי, טרם נעשתה עבודה מקיפה ויסודית כראוי שמציעה הצעה דומה. תאוריות הרמנויטיות, לרבות גם תאוריות חדשות אשר מרחיבות את מקומו של הקורא וחובקות הקשרים אפיסטמולוגיים ואונטולוגיים, לא הקדישו עיון נכבד בגופניות של הקורא והמחבר כמה שמכונן את תהליכי הפקת המשמעות, ההטמעה והכינון העצמי. ההנחה שאני מבקש לאמץ בעקבות מחקרים פורצי דרך של פילוסופים אחדים (במיוחד בעבודות של שון גלגר על הגוף המוטבע בתודעה (The embodied mind)), תהליכים קוגניטיביים של זכירה, חשיבה, הבנה ודמיון קשורים בזיקות נוירולוגיות הדוקות עם מרכזים סנסורים-מוטוריים במוח האנושי. מנקודת מוצא אמפירית זו הולכת ומתבססת חשיבה הוליסטית על הגוף, באופן החותר תחת הקוגיטו הקרטיזיאני המציב חיץ בין התודעה לבין הגוף, ובמקום זאת מעלה על נס את הגוף כהתפשטות והיווי של התודעה, כך שהגוף הוא קונסטיטוציוני לתודעה המפרשת. מנקודת מבט זו כבר לא ניתן לדבר על תודעה כמופרדת מן הגוף, או על הגוף כמופרד מן התודעה ומתבקש מפנה פרדיגמטי של תפיסת ההתנסות האנושית הכוללת.

דרך זו חותרת תחת כמה הנחות יסוד "מובנות מאליהן", לכאורה, שהמחשבה המערבית קיבלה בירושה מגדולי הפילוסופים שלה למן אפלטון, עבור דרך דקארט וקאנט, ועד פרגה וחומסקי (אם לציין כמה מהם). בעקבות גלגר ואחרים ומתוך עיון בפנומנולוגיה של ההכרה אצל מרלו-פונטי אני מבקש לצאת למסע גילוי שבו יגובש מודל הרמנויטי הקשוב למרכזיותו של הגוף החי בהתנסות האנושית. כאן המחקר מתרחב אל מעבר לסוגיות של הבנה ופרשנות הטקסט, ומעמיק את התובנות שלו על היות אדם בעולם. השאלה שתנחה אותי היא מהן התגובות הסומטיות של הקורא המפרש כאשר הוא עסוק בקריאת טקסט כזה או אחר וכיצד תגובות אלו נארגות יחד ויוצרות התרחשות (event) כוללת לנוכח הטקסט.

מדובר במחקר שהמסד התאורטי שלו משתרע על פני תחומי חשיבה נרחבים (בעיקר מדעי הקוגניציה, אפיסטמולוגיה, הרמנויטיקה וסמנטיקה), לפיכך, התנובה המחקרית הצפויה כאן גם היא רחבה ומתפרשת על פני מישורים שונים. כאיש חינוך אני מתכוון בסופו של תהליך מקיף זה להוביל את התובנות אל השדה החינוכי ולהניח כמה מתווי חשיבה הן בפדגוגיה והן בתכנון לימודים. בחציה הראשון של תקופת המלגה (בשנה או בשנתיים הראשונות) אני מתכוון לכתוב ולפרסם מקבץ של כחמישה מאמרים שיעסקו בהיבטים העיקריים של הנושא. בחציה השני של תקופת המלגה (בשנה השלישית והרביעית) אני מתכוון להשלים כתיבת ספר מקיף שיאגד ויצור אינטגרציה בין ההיבטים שציינתי לעיל.

* 1. "ריקודים מינוריים"

בהקשר הגופני, אך ממתודה אחרת אבקש לתהות בהשאלה של המונח המפורסם "ספרות מינורית" של דלז וגואטרי ולשאול: מהן פרקטיקות הגוף המינוריות שמתפתחות במרחב הציבורי והפרטי בימינו ולשאול מה משתמע מן המאפיינים הפרטיקולריים שלהן. אבקש לערוך תצפיות ולחקור מרחבים (גילויים ספונטניים לצד יוזמות מאורגנות) של ריקוד ופרקטיקות גוף שונות בחברה ישראלית רב-תרבותית של סחרור זהויות וריבוי של הבניות מציאות.

אפיק זה יתחלק למחקר סינכרוני ודיאכרוני באופיו. במחקר הסינכרוני אבקש לתאר את המאפיינים הייחודיים של צורות תנועה מינוריות וחריגות (למשל חוג טאי-צ'י אצל יהודים חרדים) ולהצביע על המשמעויות התרבותיות ועל הערעור המובלע בהן לגבי מערכת הייצוג והרפרודוקציה של החברה הנתונה. במחקר הדיאכרוני אבקש להתחקות אחר תמורות ושינויים בייצוגים של הגוף ובתפיסות גוף מובלעות על ידי השוואה ומעבר בין תקופות שונות של מרקמי התרבות בישראל.

בתוך כך אני מתכוון להשתמש בעשיה שלי כמנחה וכיוצר במחול בקבוצות ריקוד של יהודים דתיים לאור המקורות היהודים הקנוניים, כמחקר מקרה ולשאול האם ניתן לדבר על גופניות חדשה, ומהם אם כן, הניצנים של גופניות כזו. אחד המאפיינים המעניינים בהקשר זה הוא כיצד הגוף מאבד את שפתו הטבעית-יומיומית ונעשה מקוטע וזר לעצמו ומהם תהליכי האיחוי והשיבה אל תוך עצמו שהוא עשוי לעבור בהמשך.

1.3 גוף נטול בית

בכוונתי לערוך מחקר משלב על אודות הקורא הפוסטמודרני מנקודת המבט הגופנית. במסגרת זו אבחן איזו גופניות מעוצבת ומכוננת במרחבו של הסובייקט המבוזר. באיזה אופן הגוף סופג לתוכו את ה"מבטא" הדיגיטלי ואת מהפכת המידע. אבקש לאפיין את הנוכחות וההוויה הגופנית שנוצרת במרחב כזה. אשאל, מהי הגופניות המתהווה במרחב של מידע נטול משקל ונטול מקום? כיצד הגוף חותר ומערער את הבניות המציאות הוירטואליות של עולם המדיה הדיגיטלית ואת ההשלכות שלהן על ייצוג ותפיסת הגוף? על גבי שאלות אלו של ייצוג ותפיסה סובייקטיבית, אתבונן ברבדים האתיים השייכים כאן. בעקבות העבודות של הסוציולוג זיגמונט באומן בעיסוק שלו באתיקה ובמוסריות בעידן פוסטמודרני נזיל, אבקש לעיין גם במרחב הבינאישי מנקודת המבט של היחסים הבין-גופיים שנוצרים בין סובייקטים. מתודולוגית המחקר ישלב ניתוח תצפיות של אנשים נעים במרחבים והקשרים תרבותיים שונים, לצד ניתוח הממד הגופני המובלע בשיח הכתוב ברשתות. מאמרים שאכתוב בתחומים האלו יכוונו לכתבי עת העוסקים בתחום מחקר התרבות, בתחום חקר החינוך היהודי בארץ ובתפוצות ובתחום הפילוסופיה של הגוף.

* 1. מחקר החינוך היהודי עד כה מיעט להתבונן באתגרים ובתובנות העומק של ההרמנויטיקה הפילוסופית שכמה מן ההוגים הבולטים שלה הם מרטין בובר, הנס גאורג גדמר ופול ריקר. מחקרים שנעשו בארץ ובעולם בשיח החינוך היהודי, למרות הפתיחות העקרונית שלהם, לעיתים קרובות נשארים מוגבלים לדפוסי החשיבה המסורתיים של קהילת מחקר זו. אחת מן התרומות המרכזיות שעבודת הדוקטורט שלי ביקשה להביא לשיח היא תשומת לב עמוקה של אנשי חינוך לתפיסות הטקסט, הקורא, ועצם פעולת הקריאה והפרשנות, כפי שאלו ממושגים בתאוריות הפרשניות של הרמנויטיקנים. קיים פער מחקרי-אינטלקטואלי בין התובנות של הרמנויטיקנים ופילוסופים אחרים העוסקים בשאלות של שפה ומשמעות, לבין איכות הייבוא שלהן אל מחשבת החינוך היהודי. כתוצאה מכך ההטמעה של תובנות הרמנויטיות במחקר החינוך היהודי נותרת חלקית ולא בשלה דיה. לטענתי, דפוסים וקבעונות קונספטואלים סמויים חוסמים את מחשבת החינוך היהודי מלהשיל כמה מן הדוגמות שלה. מאמר שאכתוב יעסוק ישירות באיתור המקורות הגורמים לקיבוע בהקשר זה של למידה והוראה של השפה הדתית לאור התפתחות ההרמנויטיקה הפילוסופית. במאמרי המשך אבקש להמשיג מחדש הן את מוקדי הבעייתיות שבחינוך היהודי והן את נתיבי העשייה האפשריים לאורן של תאוריות הרמנויטיות דומיננטיות במאה ה-20 ובמאה ה-21.

בעבודת הדוקטורט שלי גיבשתי תשתית קונספטואלית ומתודולוגית משוכללת וגמישה שתוכל לשמש אותי כנקודת מוצא פורייה בכתיבת ההמשך שלי. לצד ארבעה – חמישה מאמרים שאכתוב מתוך פרקי עבודת הדוקטורט עצמה, אני מבקש להמשיך לחקור הוגים אחרים שלא נדונו במחקר הדוקטורט שלי (כמו סטנלי פיש, עמנואל לוינס, מיכאל פוקו ורולאן בארת) ולשפוך אור על התרומה האפשרית של הגותם להבנת מעמדו של הטקסט, הקורא והזדמנויות המפגש ביניהם. פניו של מחקר כזה פונים הן אל תוך מחקר החינוך היהודי ולאושיות הקונקרטיות שהוא מתמודד עימן, והן מחוץ להקשר היהודי לקהילה אינטלקטואלית בין-תרבותית רחבה יותר שעוסקת בחינוך דתי מכל מוצא וסוג ונמצאת בחיפוש מודע אחר הממד הספיריטואלי, הטרנסנדנטי והמוסרי מתוך הטיית אוזן למילה הכתובה והנקראת.

* 1. במחקר אחר, אבקש להביא אל קדמת הדיון את המונח אל-ביתיות (Das Unheimliche) שפותח בפסיכואנליזה של זיגמונט פרויד. מונח זה מרבה להדהד בשדות שיח שונים במדעי הרוח ובמידה בוסרית יותר במחקר החינוכי, ואולם למיטב ידיעתי, מחקר החינוך היהודי בן זמננו לא התמודד עם מושג זה. מושג רב פנים זה שעבר כמה גלגולים ולבושים שונים במאה השנים האחרונות, יכול לטענתי, לשפוך אור גם על חוויית הזרוּת של המחונך המודרני והפוסטמודרני ולצידה גם על גילויי הסקרנות שאנשים מרקעים חברתיים שונים מבטאים כלפי למידה ועיון במקורות הכתובים. השפה הדתית המהדהדת בטקסטים מעוררת מתח שבין מוכר ומנוכר, קרוב ובטוח לצד רחוק ומאיים וראוי להתוות את הדרך של מושג זה אל ליבת הדיון במחקר החינוך היהודי.

1. עד כה, כמעט שלא נעשתה עבודה הקושרת בין התאוריה של הבדיון וסמנטיקת העולמות האפשריים לבין היבטים של למידה והוראה בחינוך הדתי או החילוני. סמנטיקת העולמות האפשריים שייכת באופן תחום וישיר יותר לתהיות של לוגיקנים פורמליסטים במחוזות הפילוסופיה האנליטית, אולם בחלקה ובעבודות שנעשות על ידי פילוסופים פורצי דרך כגון, תומאס קון, הילארי פוטנם, ואומברטו אקו נוצרו אפשרויות קונספטואליות עשירות שיכולות להוות מענה לסיטואציה של ריחוק תרבותי-אפיסטמולוגי והיעדר קני מידה משותפים (IMCOMONSERABILITY) שחווה הקורא המודרני והפוסטמודרני כאשר הוא עומד לפני טקסט קדום או נפגש עם תצורות עתיקות של ריטואל דתי או תרבותי. מחקר זה דורש ראיה בינתחומית והתמודדות אמיצה (ולעיתים קונטרוברסלית) עם שאלות של תרגום חינוכי.

אני רואה את תכנית הפוסט-דוקטורט של בובר כמרחב הפורה ביותר לעשייה המחקרית שלי. הדגש של קהילה אקדמית מגוונת המייצרת שיח אינטלקטואלי פורה ומתחדש בין עמיתים מרקעים ומתחומי עניין שונים מהווה מבחינתי את התנאי האופטימלי להתפתחות כחוקר צעיר ולתנובה מחקרית משגשגת ורבת פנים.

1. לצד אפיקים אלו שיהוו את עיקר העשייה המחקרית שלי, אני מתכוון גם להקדיש זמן חלקי לעיבוד ועריכת עבודת הדוקטורט שלי לספר (במהלך השנה הראשונה) וכן כתיבת ארבעה עד חמישה מאמרי המשך המבוססים על עבודת הדוקטורט (במהלך השנה הראשונה והשניה). [↑](#footnote-ref-1)